L'Eliana rep el reconeixement de la Universitat de València pel seu compromís amb el programa Unisocietat
15 de abril de 2025

• Més de 1.500 persones s'han format en la localitat en els últims 11 anys.

L'Ajuntament de l'Eliana ha sigut reconegut per la Universitat de València (UV) en el marc dels actes commemoratius del 525 aniversari de la seua fundació, per la seua destacada col·laboració en el programa Unisocietat. L'alcalde, Salva Torrent, ha destacat la importància d'aquest guardó com a mostra de l'èxit de la cooperació entre institucions compromeses amb la difusió del coneixement i l'aprenentatge al llarg de la vida. “És un motiu d'orgull per al nostre municipi, ja que posa en valor el nostre ferm compromís amb la formació contínua dels nostres veïns i veïnes”, ha afirmat.

L'acte solemne, celebrat aquest dilluns 14 d'abril després d'haver sigut posposat a causa de la DANA, ha comptat amb la participació de representants institucionals i entitats que mantenen una estreta col·laboració amb la Universitat i ha estat presidit per la rectora, Mavi Mestre, i la ministra de Ciència, Innovació i Universitats, Diana Morant. Seguidament, es va retre homenatge a 22 persones vinculades a la UV que van ser víctimes de persecució i violència durant la Guerra Civil i la dictadura franquista. Entre els homenatjats va destacar la figura del metge i rector Juan Bautista Peset Aleixandre, afusellat a Paterna en 1941.

Un programa amb més de 10 anys d'implantació

Des de la seua adhesió al programa Unisocietat en 2014, l'Ajuntament de l'Eliana ha impulsat diverses activitats formatives i culturals destinades a persones majors de 30 anys, amb formació prèvia o sense, amb inquietud per continuar aprenent. Aquesta col·laboració ha permés acostar el coneixement universitari a més de 1.500 persones, afavorint la participació activa i l'enriquiment personal en un entorn d'aprenentatge compartit.

L'itinerari formatiu d'Unisocietat consta de tres cursos acadèmics, cadascun amb una duració de 120 hores. Cada curs es divideix en dos quadrimestres, en els quals s'imparteixen assignatures com Sociologia, Criminologia, Història de la música, Estat social i democràtic de dret o Literatura espanyola contemporània. A més, la formació es complementa amb un cicle de conferències de temàtica variada i eixides formatives.